KOMISJONI TEATIS

Kanada ning Euroopa Liidu ja selle liikmesriikide vahelise laiaulatusliku majandus- ja kaubanduslepingu vastavushindamise tulemuste vastastikuse tunnustamise protokolli rakendusjuhend

(2021/C 351/01)

Sissejuhatus

Tehniliste kaubandustõkete valdkonnas nähakse Euroopa Liidu ja Kanada vahelise laiaulatusliku majandus- ja kaubanduslepingu (edaspidi „CETA“) raames ette ambitsioonikas protokoll vastavushindamise tulemuste vastastikuse tunnustamise kohta (edaspidi „protokoll“) (1).

Alates 1998. aastast on Kanada ja EL tunnustanud vastastikuse tunnustamise lepingu (2) kaudu üksteise vastavushindamisasutuste tulemusi. Selline koostöö on võimalik, kuna ELil ja Kanadal on sarnased ohutus- ja tervishoiunõuded. Vastastikuse tunnustamise lepingu sõlmimisega tagasid lepinguosalised tarbijate ohutuse ja tervise, vabastades samal ajal vastavushindamise tulemuste vastastikuse tunnustamisega nende äritegevuse tarbetutest lisakuludest.

Protokolliga, millega asendati 1998. aasta vastastikuse tunnustamise leping, laiendatakse hõlmatud tootesektorite ulatust veelgi ning esmakordselt tehakse vastavushindamiskoostöö raames kohustuslikuks vastavushindamisasutuste akrediteerimine. Sel viisil tugevdab protokoll avalikku järelevalvet ja on eeskujuks tulevasele rahvusvahelisele koostööle vastavushindamise valdkonnas.

Käesoleva dokumendi eesmärk on hõlbustada protokolli põhielementide kiiret rakendamist. Selles antakse praktilisi juhiseid meetmete kohta, mida peavad võtma ELi akrediteerimisasutused, komisjon, liikmesriikide teavitavad asutused ja Kanada ametiasutused.

Käesoleva juhenddokumendi koostamisel konsulteeriti 8. detsembril 2020 ja 20. jaanuaril 2021 toimunud koosolekutel toodete siseturu eksperdirühma (edaspidi „IMP eksperdirühm“) akrediteerimise ja vastavushindamise töörühmaga.

Dokumendis keskendutakse meetmetele, mida EL ja selle liikmesriigid peavad võtma, kui huvitatud vastavushindamisasutused taotlevad tunnustamist, et viia läbi vastavushindamine vastavalt ELi ja Kanada õigusaktide nõuetele ELi ja Kanada turu jaoks, sealhulgas antakse teavet turujärelevalve ja kaitsemeetmete kohta. Lisaks selgitatakse suunistes Kanada ametiasutuste kaasabil ka seda, kuidas nad hakkavad menetlema protokolli alusel esitatud ELi taotlusi.

CETA vastavushindamise protokolli praktiline rakendamisjuhend

Sisukord

A) Protokolli kohaldamisala 3

B) Akrediteerimine, määramine, vastuväited (puuduvad) ja lisanõuded vastavushindamisasutuste tunnustamiseks 4

Kanada vastavushindamisasutuste tunnustamine 4

Akrediteerimine 5

Määramine: 6

Vastuväited: 6

Lisanõuded tunnustamiseks: 7

ELi vastavushindamisasutuste määramine ja tunnustamine 8

C) Lepinguosaliste akrediteerimisasutuste tunnustamine 8

Kanada Standardiameti tunnustamistaotluste menetlemine 10

ELi akrediteerimisasutuste tunnustamistaotluste menetlemine 11

D) Vastavushindamisasutuste ja akrediteerimisasutuste määramise vaidlustamine ja tühistamine 11

Vastavushindamisasutuste määramise vaidlustamine 11

Vastavushindamisasutuste määramise tühistamine ja tunnustamise lõpetamine 12

Akrediteerimisasutuste tunnustamise vaidlustamine ja lõpetamine 12

E) Turujärelevalve, täitmise tagamine ja kaitsemeetmed 13

F) Akrediteerimisprotsessiga seotud kahepoolsed lepingud 14

G) Tunnustatud vastavushindamisasutuste tulemuste aktsepteerimine 14

A) Protokolli kohaldamisala

Vastavalt artikli 2 lõikele 1 hõlmab protokolli kohaldamisala 1. lisas loetletud tooterühmi (3). Selle tulemusena võivad ELi akrediteerimisasutused ja mõnel juhul Kanada Standardiamet (4) akrediteerida Kanada vastavushindamisasutusi hindama vastavust järgmistele ELi ühtlustamisõigusaktidele:

— Direktiiv 2014/53/EL: raadioseadmed

— Direktiiv 2014/30/EL: elektromagnetiline ühilduvus

— Direktiiv 2009/48/EÜ: mänguasjade ohutus

— Määrus (EL) nr 305/2011: ehitustooted

— Direktiiv 2006/42/EÜ: masinad

— Direktiiv 2014/32/EL: mõõteseadmed

— Direktiiv 92/42/EMÜ: kuumaveeboilerid

— Direktiiv 2014/34/EL: plahvatusohtlikes keskkondades kasutatavad seadmed ja kaitsesüsteemid (ATEX)

— Direktiiv 2000/14/EÜ: välitingimustes kasutatavate seadmete müra

— Direktiiv 2013/53/EL: väikelaevad

Kanada puhul on eespool loetletud ELi õigusaktidele vastavat kohaldamisala hõlmavaid õigusakte keerulisem loetleda, sest Kanada õigusaktid ei põhine direktiividel, vaid koosnevad seadustest ja määrustest, mis mõlemad sisaldavad kohustuslikke regulatiivseid nõudeid. Sõltuvalt tootesektorist vastutab oma jurisdiktsioonis kohaldatavate regulatiivsete nõuete kindlaksmääramise eest riigi valitsus või provintsid ja territooriumid.

Teatavate 1. lisa tootekategooriate puhul vastutavad provintsid ja territooriumid oma provintsi või territooriumi reguleerivate nõuete kindlaksmääramise eest, samas kui on teisi tootekategooriaid, mille on kindlaks määranud riigi valitsus ja mida kohaldatakse seega kõigis provintsides ja kõikidel territooriumidel.

Lisateavet, sealhulgas föderaalsete asutuste ja föderaalsete seaduste kohta leiate siit: http://www.ic.gc.ca/eic/site/oca-bc.nsf/eng/ca03084.html

Lisaks on vabatahtlikud reeglid ja standardid sageli lisatud viidetena seadustesse ja määrustesse, muutes need kohustuslikuks ja õiguslikult siduvaks. Kanada riiklikud seadustikud on välja töötatud riiklikul tasandil, kuid neid rakendatakse provintside ja territooriumide tasandil, tehes õiguspärastel eesmärkidel vajalikuks peetavaid muudatusi.

Lisateavet Kanada riiklike seadustike kohta leiate siit:

https://nrc.canada.ca/en/certifications-evaluations-standards/codes-canada/codes-development-process/how-national-codes-are-developed

Teine oluline aspekt Kanada turul tegutsevate Euroopa vastavushindamisasutuste jaoks on luua ja säilitada sidemed föderaalse või provintside ja territooriumide tasandi asutusega, mis on pädev selle tootekategooria puhul, milles akrediteerimist taotletakse. Teise võimalusena võib selle nõude täitmiseks luua sidemed asjaomase reguleerivate asutuste nõuandeorganiga, mis koosneb konkreetses valdkonnas pädevatest Kanada reguleerivatest asutustest.

Reguleerivate asutuste nõuandeorganite loetelu on kättesaadav järgmisel aadressil:

https://www.scc.ca/en/accreditation/scc-accreditation-regulatory-authority-advisory-bodies

Kanada süsteemi olemuse tõttu ei halda Kanada Standardiamet andmebaasi toodete sertifitseerimise regulatiivsete nõuete kohta. Kui vastavushindamisasutuse klient taotleb oma toote sertifitseerimist regulatiivsete nõuete täitmiseks, peab ta kas vastavushindamisasutuse abiga või üksi välja selgitama Kanada ametiasutuste nõutud õige tehnilise standardi. ELi vastavushindamisasutusi ja akrediteerimisasutusi abistab regulatiivsete nõuete kohta teabe leidmisel käesoleva dokumendi osades C ja F kirjeldatud Euroopa akrediteerimiskoostöö organisatsiooni ja Kanada Standardiameti juhtrühm. Lisaks on Kanada Standardiamet alati valmis abistama ELi akrediteerimisasutusi ja vastavushindamisasutusi seoses Kanada õigussüsteemiga.

Oluline on see, et Kanada nõuete osas võib Kanada Standardiamet akrediteerida ka huvitatud ELi vastavushindamisasutusi, nagu ta teeb Kanada vastavushindamisasutustega. Kanada Standardiameti akrediteerimine on kättesaadav väljaspool protokolli tingimusi, seega on mõned ELi vastavushindamisasutused juba enne protokolli ajutist kohaldamist kasutanud võimalust saada akrediteering Kanada Standardiametilt. Protokolli tingimuste kohaselt saavad ELi riiklikud akrediteerimisasutused nüüd akrediteerida oma territooriumil vastavushindamisasutusi asjaomaste tootesektorite puhul, et sertifitseerida vastavust Kanada nõuetele.

Protokolliga nähakse ette, et EL ja Kanada peavad konsultatsioone, et laiendada protokolli kohaldamisala 1. lisa muutmise teel. Artikli 2 lõikes 2 on sätestatud, et eelistada tuleks 2. lisas loetletud tooterühmi.

2. lisas on ette nähtud järgmised tootekategooriad:

— meditsiiniseadmed, kaasa arvatud lisaseadmed;

— surveseadmed, kaasa arvatud anumad, torud, lisaseadmed ja koostud;

— küttegaasiseadmed, kaasa arvatud abiseadmed;

— isikukaitsevahendid;

— raudteesüsteemid, allsüsteemid ja koostalitluse komponendid;

— laeva pardale paigutatavad seadmed.

B) Akrediteerimine, määramine, vastuväited (puuduvad) ja lisanõuded vastavushindamisasutuste tunnustamiseks

Võrreldes tavapäraste vastastikuse tunnustamise lepingutega vastavushindamise tulemuste vastastikuse tunnustamise kohta, kehtestatakse protokolliga uus kohustuslik nõue, mille kohaselt peavad vastavushindamisasutused olema akrediteeritud tunnustatud akrediteerimisasutuste poolt. Muutes akrediteerimise Kanada ja ELi vastavushindamisasutustele kohustuslikuks, tugevdab protokoll avalikku järelevalvet vastavushindamistoimingute üle Kanada ja ELi vahel.

Protokolli artiklis 4 on sätestatud, et vastavushindamisasutus peaks taotlema akrediteerimist temaga samal territooriumil asuvalt akrediteerimisasutuselt, tingimusel et teine lepinguosaline on seda akrediteerimisasutust artikli 12 või 15 kohaselt tunnustanud. Kui ühtegi artikli 12 või 15 kohaselt tunnustatud akrediteerimisasutust ei ole, võivad vastavushindamisasutused taotleda akrediteerimist teise lepinguosalise territooriumil. Seega on protokolli artiklis 4 sätestatud, et vastavushindamisasutused taotlevad eelistatavalt akrediteeringut oma territooriumil seal tunnustatud akrediteerimisasutustelt.

Järgmistes punktides selgitatakse kõigepealt Kanada vastavushindamisasutuste ja seejärel ELi vastavushindamisasutuste tunnustuse saamise võimalusi. Kanada ja ELi akrediteerimisasutuste tunnustamist on täpsemalt selgitatud osas C.

Kanada vastavushindamisasutuste tunnustamine

Protokolli artikli 3 lõikes 2 on sätestatud Kanada vastavushindamisasutuste tunnustamise kord. Kui Kanada vastavushindamisasutus on läbinud artikli 3 lõike 2 punktis a või b sätestatud menetluse, kantakse see asutus koos talle antud tunnusnumbriga loetellu avalikul NANDO veebisaidil ja ta saab seega tegutseda ELi turul tootekategooriate puhul, mille jaoks ta on määratud.

Artikli 3 lõike 2 punktides a ja b sätestatud tunnustamismenetlused on peaaegu identsed, erinev on ainult akrediteerimisprotsessi esimene etapp.

Menetlused hõlmavad viit kumulatiivset etappi mis on järgmised: i) akrediteerimine, ii) määramine, iii) vastuväited (puuduvad), iv) tühistamist ei toimu ja v) jätkuv nõuetele vastavus.

1) Akrediteerimine: Artikli 3 lõike 2 punkt a : „i) ühe Euroopa Liidu liikmesriigi poolt määratud akrediteerimisasutus on vastavushindamisasutuse akrediteerinud kui asutuse, kes on pädev hindama vastavust Euroopa Liidu spetsiifilistele tehnilistele normidele;“ või: Artikli 3 lõike 2 punkt b : „i) artikli 12 või 15 kohaselt tunnustatud akrediteerimisasutus on Kanadas asuva sõltumatu vastavushindamisasutuse akrediteerinud asutusena, kes on pädev hindama vastavust Euroopa Liidu spetsiifilistele tehnilistele normidele;“

Artikli 3 lõike 2 punkti a alapunkti i kohaselt võivad Kanada vastavushindamisasutused taotleda akrediteerimist ELi liikmesriikide akrediteerimisasutustelt.

Nagu eespool selgitatud, kohaldatakse juhul, kui on olemas artiklite 12 või 15 kohaselt tunnustatud Kanada akrediteerimisasutus ja vastavushindamisasutusel on sellise asutuse akrediteerimistunnistus, artikli 3 lõike 2 punkti b kohast tunnustamismenetlust, mis on esitatud artikli 3 lõike 2 punkti b alapunktis i. Lisateavet Kanada akrediteerimisasutuste tunnustamise kohta leiate osast C.

Protokolli artiklis 4 on sätestatud, et akrediteerimisasutused peaksid akrediteerima Kanada vastavushindamisasutusi tingimustel, mis ei ole vähem soodsad kui ELi vastavushindamisasutuste suhtes kehtivad tingimused. Seepärast peaksid ELi akrediteerimisasutused kohaldama Kanada vastavushindamisasutuste akrediteerimiseks samu tingimusi ja menetlusi – mitte midagi enamat ega vähemat –, nagu nad kohaldataks akrediteerimist taotlevate ELi vastavushindamisasutuste suhtes.

Protokolli artikli 5 lõikes 2 on sätestatud kvaliteedinõuded Kanada vastavushindamisasutuste akrediteerimiseks ELis. Vastavalt artikli 5 lõike 2 punktidele a–b peab Kanada vastavushindamisasutus vastama otsuse 768/2008/EÜ I lisa artiklis R17 esitatud nõuetele ja tal peab olema akrediteerimistunnistus.

Vastavushindamisasutusi käsitlevate nõuete tabel (mitteammendav (5)):

1 Vastavushindamisasutus asutatakse liikmesriigi õiguse alusel ning ta on juriidiline isik. 2 Vastavushindamisasutus on kolmandast isikust asutus, mis on sõltumatu organisatsioonist või tootest, mida ta hindab. 3 Vastavushindamisasutus, selle juhtkond ja vastavushindamisülesannete täitmise eest vastutavad töötajad ei tohi olla ei hinnatava toote projekteerija, tootja, tarnija, paigaldaja, ostja, omanik, kasutaja, hooldaja ega ühegi nimetatud osapoole volitatud esindaja. 4 Vastavushindamisasutused ja nende töötajad teevad vastavushindamistoiminguid suurima erialase usaldusväärsuse ja konkreetses valdkonnas nõutava tehnilise pädevusega ning ei allu surveavaldustele ega ahvatlustele. 5 Vastavushindamisasutus peab olema võimeline täitma temale [viide ELi õigusaktide asjaomasele osale] alusel määratud vastavushindamisülesandeid, mille täitmisega seoses on temast teavitatud. 6 Vastavushindamistoimingute teostamise eest vastutavatel töötajatel on järgmised pädevused: a) hea tehniline ja erialane ettevalmistus; b) piisavad teadmised nende poolt tehtavate hindamistoimingute nõuetest ja piisav pädevus; c) vajalikud teadmised ja arusaam olulistest nõuetest, kohaldatavatest ühtlustatud standarditest ja [asjakohastest ELi õigusaktidest]; d) oskus koostada sertifikaate, protokolle ja aruandeid, mis tõendavad hindamistoimingute tegemist. 7 Tagatakse vastavushindamisasutuste, nende juhtkonna ja hindamistöötajate erapooletus. 8 Vastavushindamisasutus peab sõlmima vastutuskindlustuslepingu, välja arvatud juhul, kui vastutust kannab liikmesriigi õiguse kohaselt riik või kui vastavushindamine on liikmesriigi enda otsene ülesanne. 9 Vastavushindamisasutuse töötajad hoiavad ametisaladust teabe osas, mis on saadud nende ülesannete täitmise käigus. 10 Vastavushindamisasutus võtab osa või tagab, et tema hindamistöötajad on teavitatud asjakohastest standardiseerimistegevustest ja asjakohaste [ELi] õigusaktide alusel loodud teavitatud asutuse koordineerimisgrupi tegevusest ning kohaldab nimetatud grupi töö tulemusel koostatud haldusotsuseid ja -dokumente üldiste suunistena.

On oluline märkida, et need nõuded on pidevad, st isegi kui EL tunnustab Kanada vastavushindamisasutust, mis saab hakata tegutsema ELi turul, peab see jätkuvalt vastama artikli 5 lõike 2 nõuetele. Kui vastavushindamisasutus ei vasta kõnealustele nõuetele pärast tema tunnustamist, tühistavad Kanada ametiasutused tema määramise vastavalt artiklile 8 või liikmesriigi ametiasutused võivad tema määramise protokolli artikli 7 kohaselt vaidlustada. Neid punkte on täpsemalt käsitletud allpool osas D.

2) Määramine: „ii) Kanada on määranud Kanadas asuva sõltumatu vastavushindamisasutuse kooskõlas artiklis 5 sätestatud menetlustega;“

Artikli 5 lõikes 1 on sätestatud, et Kanada võib vastavushindamisasutuse määramiseks kasutada ELi elektroonilist teavitusvahendit (NANDO). Vastavushindamisasutuse määramisel peavad Kanada ametiasutused esitama protokolli 3. lisas loetletud teabe:

„i) määramise ulatus (see ei tohi ületada vastava asutuse akrediteerimise ulatust);

ii) akrediteerimistunnistus ja vastava akrediteerimise ulatus;

iii) asutuse aadress ja kontaktandmed;“

Seega peab määrataval Kanada vastavushindamisasutusel olema akrediteerimistunnistus.

Vastavushindamisasutuse määramisega tagab asjaomane asutus avaliku järelevalve vastavushindamisasutuse kandidaadi pädevuse üle.

Konkreetsed sammud määramisest teatamisel NANDOs on esitatud 21. septembri 2017. aasta juhenddokumendis „Guide To Using: NANDO-INPUT / New Approach Notified and Designated Organisations“ (lk 50–72), , milles kirjeldatakse Kanada ametiasutuste konkreetseid tehnilisi samme Kanada vastavushindamisasutuste määramiseks NANDO andmebaasis.

3) Vastuväited „iii) artikli 6 kohased lahendamata vastuväited puuduvad;“

Artikliga 6 nähakse ette võimalus esitada vastuväiteid Kanada vastavushindamisasutuse määramisele 30 päeva jooksul alates NANDO andmebaasis teatamisest/määramisest

Nagu ka ELi õiguse kohaselt, võivad teavitavad asutused esitada selliseid vastuväiteid NANDO andmebaasi kaudu.

Selliste vastuväidete menetlemine ja hindamine peaks toimuma kooskõlas artikliga 6. Komisjon ja liikmesriikide teavitavad asutused saavad esitada vastuväiteid, kui Kanada ei esita 3. lisas kirjeldatud teavet või kui on alust arvata, et Kanada vastavushindamisasutus ei täida protokolli artikli 5 lõigete 2–4 nõudeid. Sellega seoses peab määratud vastavushindamisasutus vastama eelkõige otsuse 768/2008/EÜ I lisa artiklis R17 sätestatud nõuetele, vt protokolli artikli 5 lõiked 2 ja 3.

Artikli 6 lõike 2 kohaselt on komisjonil ja liikmesriikide teavitavatel asutustel samuti võimalik küsida Kanada ametiasutustelt lisateavet seoses protokolli artikli 5 lõigete 2–4 nõuete täitmisega Kanada määratud vastavushindamisasutuse poolt. Kui Kanada ametiasutused vastavad, on komisjonil ja liikmesriikide teavitavatel asutustel veel 30 päeva aega sellise teabe hindamiseks ning vastuväite esitamiseks Kanada vastavushindamisasutuse määramise vastu. Sel eesmärgil tehakse kättesaadavaks uus NANDO andmebaasi funktsioon.

Lisanõuded tunnustamiseks: 4) : „iv) Kanada ei ole tühistanud artiklis 5 sätestatud menetluste kohast määramist;“

Need nõuded ei vaja selgitust, st kui Kanada tühistab määramise, kustutatakse Kanada vastavushindamisasutus seejärel NANDO andmebaasist.

5) : „v) pärast artikli 6 lõikes 1 või 2 osutatud 30-päevalise tähtaja lõppu vastab Kanadas asuv sõltumatu vastavushindamisasutus jätkuvalt kõigile artikli 5 lõikes 2 esitatud tingimustele;“

Nagu eespool selgitatud, peavad Kanada vastavushindamisasutused tunnustuse saamiseks ja NANDO andmebaasis loetellu kandmiseks jätkuvalt vastama kõigile artikli 5 lõikes 2 kirjeldatud tingimustele.

ELi vastavushindamisasutuste määramine ja tunnustamine

Protokolli artikli 3 lõikes 1 käsitletakse ELis asutatud vastavushindamisasutuste tunnustamist. Artikli 3 lõike 1 punktides a ja b sätestatud menetlused on oluliselt erinevad ja need erinevad ka eespool kirjeldatud Kanada vastavushindamisasutuste tunnustamismenetlusest.

Artikli 3 lõike 1 punkti a kohaselt tunnustatakse Kanada Standardiameti poolt akrediteeritud ELi vastavushindamisasutust viivitamata kui asutust, mis on pädev sertifitseerima oma akrediteerimisulatuses toodete vastavust tehnilistele standarditele, mida nõuavad Kanada turgu reguleerivad asutused. Seega ei ole artikli 3 lõike 1 punkti a kohases tunnustamismenetluses ette nähtud vastuväidete esitamise tähtaega, määramist ega muid kumulatiivseid nõudeid.

Pärast Kanada Standardiametilt akrediteeringu saamist kannavad Kanada ametiasutused Kanada Standardiameti kaudu ELi vastavushindamisasutuse Kanada Standardiameti veebisaidil loetellu. Link sellele loetelule avaldatakse ka NANDO andmebaasis.

Vastavalt artikli 3 lõike 1 punktile b on juhul, kui ELi tunnustatud akrediteerimisasutus akrediteerib ELi vastavushindamisasutuse, eespool Kanada vastavushindamisasutuste puhul kirjeldatud viis kumulatiivset etappi peaaegu samad.

Lisaks akrediteerimise taotlemisele tunnustatud ELi akrediteerimisasutuselt (artikli 3 lõike 1 punkti b alapunkt i) peab ELi vastavushindamisasutuse määrama ka liikmesriigi teavitav asutus vastavalt artiklile 5.

— Liikmesriikide teavitavate asutuste jaoks tähendab see, et tuleb tagada artikli 5 lõigete 1 ja 5 järgimine. Seega peavad liikmesriikide teavitavad asutused lisama 3. lisasse eespool kirjeldatud teabe ja tagama, et ELi vastavushindamisasutus on akrediteeritud tunnustatud ELi akrediteerimisasutuse poolt (artikli 3 lõike 1 punkti b alapunkt ii).

— Liikmesriikide teavitavad asutused määravad ELi vastavushindamisasutused otse Kanada ametiasutuste juures järgmisel eriotstarbelisel e-posti aadressil: cetainfo@scc.ca. Pange tähele, et telekommunikatsiooni ja elektromagnetilise ühilduvuse valdkonnas kohaldatakse erimenetlust (6).

— ELi vastavushindamisasutuste määramisel peavad liikmesriikide teavitavad asutused meeles pidama, et teavitada tuleb ka komisjoni järgmisel eriotstarbelisel e-posti aadressil: GROW-NANDO-ADMINISTRATOR@ec.europa.eu

— ELi vastavushindamisasutusel ei tohi pärast artikli 6 lõikes 1 osutatud 30-päevase vastuväidete esitamise tähtaja lõppu olla lahendamata vastuväiteid Kanada ametiasutustelt (artikli 3 lõike 1 punkti b alapunkt iii)). 30-päeva jooksul teeb Kanada Standardiamet koostööd Kanada asjaomase reguleeriva asutusega, kelle jurisdiktsiooni alla asjaomane tootesektor kuulub, ning hõlbustab Kanadas tunnustamiseks vajalikke haldusmenetlusi;

— ELi vastavushindamisasutus peab vastama täiendavatele nõuetele, mis on analoogsed Kanada vastavushindamisasutuste suhtes kohaldatavate nõuetega, nagu on selgitatud eespool (artikli 3 lõike 1 punkti b alapunktid iv–v).

Hiljemalt 30 päeva pärast liikmesriigi teavitavalt asutuselt määramise saamist tunnustavad Kanada ametiasutused ELi vastavushindamisasutust või keelduvad kooskõlas protokolli artikliga 6 ELi vastavushindamisasutust tunnustamast. Kanada ametiasutused esitavad oma vastuse e-posti teel otse liikmesriigi teavitavale asutusele. Kui Kanada tunnustab ELi vastavushindamisasutust, kannab ta ELi vastavushindamisasutuse loetellu asjakohasel veebisaidil.

Kui vastus on eitav, peaks liikmesriigi teavitav asutus teatama sellest komisjonile järgmisel eriotstarbelisel e-posti aadressil:

GROW-NANDO-ADMINISTRATOR@ec.europa.eu

Kui eitav vastus tekitab probleeme kõigile liikmesriikidele, kutsub komisjon kokku IMP eksperdirühma koosoleku.

Nagu eespool Kanada vastavushindamisasutuste puhul kirjeldatud, tagab ka ELi vastavushindamisasutuse määranud asjaomane liikmesriigi teavitav asutus avaliku järelevalve vastavushindamisasutuse pädevuse üle, olenemata sellest, kus ta on akrediteerimistunnistuse saanud.

C) Lepinguosaliste akrediteerimisasutuste tunnustamine

Protokolli uudsus võrreldes traditsiooniliste vastastikuse tunnustamise lepingutega seisneb selles, et sellega muudetakse akrediteerimine vastavushindamisasutuste protokolli alusel tunnustamiseks kohustuslikuks, tugevdades seeläbi avalikku järelevalvet. Seetõttu peavad vastavushindamisasutused taotlema akrediteerimist oma territooriumil asuvalt tunnustatud akrediteerimisasutuselt või teise lepinguosalise akrediteerimisasutustelt.

Protokolli artiklites 12 ja 15 on sätestatud akrediteerimisasutuste tunnustamise kord vastavushindamisasutuste akrediteerimiseks teise lepinguosalise turule. Artiklis 15 on sätestatud, et telekommunikatsioonivõrgu lõppseadmeid, infotehnoloogiaseadmeid, raadiosideks kasutatavaid seadmeid ja elektromagnetilist ühilduvust käsitlevate tehniliste normide puhul tunnustab Kanada alates protokolli jõustumise kuupäevast (7) kõiki ELi liikmesriikide akrediteerimisasutusi ning EL tunnustab Kanada Standardiametit.

Seetõttu on Kanada Standardiamet juba tunnustatud akrediteerima Kanada vastavushindamisasutusi järgmistes valdkondades: direktiiv 2014/53/EL raadioseadmete kohta ja direktiiv 2014/30/EL elektromagnetilise ühilduvuse kohta. Sellega seoses on mõned Kanada vastavushindamisasutused NANDO andmebaasis juba praegu loetletud ja tegutsevad ELi turul (8).

Samuti saavad kõik ELi akrediteerimisasutused juba akrediteerida ELi vastavushindamisasutusi Kanada telekommunikatsiooniseaduse, raadiosideseaduse ja raadioside eeskirjade, sealhulgas raadioseadmete tehniliste nõuete ja nendega seotud innovatsiooni, teaduse ja majandusarengu menetluste jaoks (9).

Kõigi muude 1. lisas loetletud tootesektorite puhul on protokolli artiklis 12 sätestatud huvitatud akrediteerimisasutuste tunnustamise kord (10).

Oma akrediteerimisasutuste tunnustamise taotlemiseks võivad Kanada ja ELi ametiasutused (11)vastavalt artikli 12 lõikele 2 üksteisele teatada tunnustamistaotlusest, mis peaks sisaldama ammendavat loetelu, eelkõige akrediteerimisasutuse puhul:

— nimi, aadress ja kontaktandmed;

— tõendid selle kohta, et ta on saanud oma volitused valitsuselt;

— teave selle kohta, kas ta tegutseb mittetulunduslikult ja mitte konkurentsi tingimustes;

— tõendid selle kohta, et ta ei sõltu enda hinnatavatest vastavushindamisasutustest ega kaubanduslikust survest, et tagada huvide konflikti puudumine vastavushindamisasutustega;

— tõendid selle kohta, et ta on üles ehitatud ja tegutseb nii, et kaitsta oma tegevuse objektiivsust ja erapooletust ning saadud teabe konfidentsiaalsust;

— tõendid selle kohta, et iga otsuse, mis käsitleb vastavushindamisasutuste pädevuse kinnitamist, võtab vastu muu pädev isik kui hindamise sooritaja;

— taotletava tunnustamise ulatus;

— tõendid selle kohta, et ta on pädev akrediteerima vastavushindamisasutusi taotletava tunnustamise ulatuses, koos viidetega asjakohastele rahvusvahelistele standarditele, suunistele ja soovitustele, samuti asjakohastele Euroopa või Kanada standarditele, tehnilistele normidele ja vastavushindamismenetlustele;

— tõendid tema sisemenetluste kohta, millega tagatakse tulemuslik haldamine ja asjakohane sisekontroll, kaasa arvatud kehtivad menetlused nende töötajate ülesannete, kohustuste ja volituste dokumenteerimiseks, kes võivad mõjutada hindamise kvaliteeti, ning pädevuskinnitus;

— tõendid tema käsutuses olevate pädevate töötajate arvu kohta, mis peaks olema piisav tööülesannete nõuetekohaseks täitmiseks, ning akrediteerimisprotsessis osalevate töötajate töö ja pädevuse järelevalves kehtivate menetluste kohta;

— teave selle kohta, kas tema akrediteerimisulatus vastab määrava lepinguosalise territooriumil taotletud tunnustamisele;

— tõendid selle kohta, kas ta on kirjutanud alla rahvusvahelise laborite akrediteerimise koostööorganisatsiooni (ILAC) või rahvusvahelise akrediteerimisfoorumi (IAF) mitmepoolse tunnustamise lepingutele või muudele sellega seotud piirkondlikele tunnustamislepingutele, ning

— mis tahes muu teave, mis võib lepinguosaliste otsusel vajalikuks osutuda.

Protokolli artikli 12 lõikes 3 on sätestatud lahendused juhuks, kui lepinguosalised tunnistavad, et nende standardite, tehniliste normide ja vastavushindamismenetluste vahel võib olla erinevusi. Sellega seoses sõlmisid Kanada Standardiamet ja Euroopa akrediteerimiskoostöö organisatsioon (edaspidi „EA“) kahepoolse koostöölepingu vastavalt artikli 12 lõikele 3. Lisateabe saamiseks vt osa F.

Kanada Standardiameti ja Euroopa akrediteerimiskoostöö organisatsiooni allkirjastatud kahepoolse koostöölepingu kohaselt põhineb tunnustamistaotlus EA ja Kanada Standardiameti juhtrühma soovitusel. Juhtrühm loodi 2018. aastal, et hinnata Kanada Standardiameti ja ELi akrediteerimisasutuste pädevust akrediteerida vastavushindamisasutusi Kanada ja ELi turgude jaoks (12).

Kui tunnustamistaotlus on kätte saadud, on Kanadal ja ELil aega 60 päeva, et vastata kirjalikult ja esitada protokolli artikli 12 lõikes 5 osutatud teave. Selles kirjalikus vastuses võib teatada teisele lepinguosalisele järgmist:

— ta tunnustab määrava lepinguosalise akrediteerimisasutuse pädevust akrediteerida vastavushindamisasutusi kavandatud ulatuses (artikli 12 lõike 5 punkt a);

— akrediteerimisasutuse tunnustamiseks on vajalik õigusnormide ja reguleerivate nõuete muutmine (artikli 12 lõike 5 punkt b);

— puudub konkreetne protokolli artikli 12 lõike 2 kohaselt nõutav teave (artikli 12 lõike 5 punkt c);

— ta ei tunnusta määratud akrediteerimisasutuse pädevust akrediteerida vastavushindamisasutusi kavandatud ulatuses ja keeldumise põhjused (artikli 12 lõike 5 punkt d).

Lisaks avaldavad EL ja Kanada kooskõlas artikli 12 lõikega 6 nende akrediteerimisasutuste nimed, keda nad tunnustavad, ning tehniliste normide ulatuse, millega seoses nad iga akrediteerimisasutust tunnustavad. EL kasutab sel eesmärgil NANDO andmebaasi ning Kanada avaldab tunnustatud ELi akrediteerimisasutuste nimekirja Kanada Standardiameti veebisaidil.

Kanada Standardiameti tunnustamistaotluste menetlemine

Et tunnustamistaotlusi artikli 12 lõike 5 kohase 60-päevase tähtaja jooksul asjakohaselt käsitleda, töötatakse välja NANDO andmebaasi uus funktsioon, mis võimaldab Kanada ametiasutustel teatada oma akrediteerimisasutuse tunnustamise taotlusest, sealhulgas esitada kogu artikli 12 lõikes 2 osutatud nõutud teave kõnealuse andmebaasi kaudu. Kui 60 päeva jooksul alates teate saamisest vastuväiteid ei esitata, saavad Kanada ametiasutused kirjaliku vastuse, milles tunnustatakse akrediteerimisasutuse pädevust akrediteerida vastavushindamisasutusi kavandatud ulatuses (artikli 12 lõike 5 punkt a).

Komisjon teeb EAga tunnustamise taotluse menetluse osas koostööd ja teavitab liikmesriike EA hinnangust tunnustamistaotlusele, mis tugineb EA ja Kanada Standardiameti juhtkomitee eeltööle. Lisateavet leiate käesoleva dokumendi osadest C ja F. Vajaduse korral kutsub komisjon kokku IMP eksperdirühma koosoleku.

Kui liikmesriik soovib esitada vastuväiteid olenemata EA järeldustest, saab ta seda teha oma teavitava asutuse kaudu. Vastuväited võib sisestada otse NANDO andmebaasi, lisades sellele avalduse, mis teavitab teisi liikmesriike ja komisjoni. Seda tehes põhjendab liikmesriik oma vastuväiteid ja peab esitama tingimused, mille alusel võiks tema arvates tunnustuse anda.

Pärast liikmesriigi vastuväite saamist ja kui seda peetakse vajalikuks, kutsuvad komisjoni talitused viivitamata kokku IMP eksperdirühma koosoleku, et arutada asjaomase liikmesriigi mureküsimusi. 60-päevasest tähtajast kinnipidamiseks saavad liikmesriigid esitada vastuväiteid üksnes kuni 40 päeva jooksul pärast Kanada ametiasutuste esitatud tunnustamistaotluse kättesaamist.

Kui vastuväited jäävad 60-päevase tähtaja möödumisel lahendamata, luuakse NANDO andmebaasis Kanada ametiasutustele esitatav kirjalik automaatvastus, kuhu on lisatud vastuväite esitanud liikmesriigi (liikmesriikide) avaldus ja artikli 12 lõike 5 punktides b, c ja/või d nõutud teave. Komisjon juhib järgnevat dialoogi Kanada ametiasutustega.

ELi akrediteerimisasutuste tunnustamistaotluste menetlemine

ELi akrediteerimisasutused, kes on huvitatud tunnustuse taotlemisest Kanadas, peaksid sellest teavitama EAd ja komisjoni. ELi akrediteerimisasutuste tunnustamistaotluste puhul järgitakse EA ja Kanada Standardiameti juhtrühma positiivset soovitust. Lisateavet leiate osast F.

Komisjon esitab ELi nimel tunnustamistaotluse NANDO andmebaasi kaudu Kanadale; selle kohta saadetakse liikmesriikidele automaatne e-posti teavitus.

Tunnustamistaotlus ja sellega kaasnev teave esitatakse Kanada ametiasutustele vastavalt protokolli artiklile 12. Kanada ametiasutustel on tunnustamistaotlusele kirjaliku vastuse esitamiseks aega 60 päeva.

Kanada ametiasutused, kellel on juurdepääs NANDO andmebaasile ja kes on saanud tunnustamistaotluse, vastavad kooskõlas protokolli artikli 12 lõikega 5, saates e-kirja järgmisel eriotstarbelisel e-posti aadressil: GROW-NANDO-ADMINISTRATOR@ec.europa.eu

Kui komisjoni talitused on vastuse kätte saanud, saadavad nad selle asjaomasele liikmesriigile ja ELi akrediteerimisasutusele ning teavitavad sellest EAd ja teisi liikmesriike. Kui Kanada ametiasutused lükkavad tunnustamistaotluse tagasi või nõuavad õiguslike või regulatiivsete muudatuste tegemist või soovivad konkreetset lisateavet, võivad komisjoni talitused kutsuda kokku IMP eksperdirühma koosoleku, et arutada tagasilükkamise otsust või lisateabe taotlust.

D) Vastavushindamisasutuste ja akrediteerimisasutuste määramise vaidlustamine ja tühistamine

Pärast vastavushindamisasutuse tunnustamist on võimalik selle pädevust vaidlustada või määramine tühistada vastavalt protokolli artiklitele 7 ja 8. Protokolli artiklid 13 ja 14 käsitlevad tunnustatud Kanada akrediteerimisasutuse tunnustamise lõpetamist ja vaidlustamist.

Vastavushindamisasutuste määramise vaidlustamine

Protokolli artiklis 7 käsitletakse vaidlustamist ja sätestatakse vaidlustamismenetlus (eelkõige lõikes 5), mida lepinguosalised peavad järgima asjaomase vastavushindamisasutuse tunnustamise lõpetamiseks.

Artikli 7 lõikes 1 on sätestatud, et vastavushindamisasutuse pädevuse võib vaidlustada, kui asjaomased asutused ei võta protokolli artikli 11 lõikes 3 sätestatud kaebemenetluse tulemusena meetmeid (lisateavet protokolli artikli 11 lõike 3 kohta vt allpool E osast). Lisaks võib vastavushindamisasutuse pädevuse vaidlustada, kui on alust uskuda, et asjaomase asutuse vastavushindamise tulemused ei anna piisavat kindlust, et hinnatud tooted vastavad asjakohastele õigusaktidele.

Liikmesriikide teavitavad asutused võivad esitada oma vaidlustuse otse NANDO andmebaasi kaudu, teavitades sel moel teisi liikmesriike ja komisjoni. Kui komisjon või teised liikmesriigid ei reageeri 15 päeva jooksul, edastab NANDO andmebaas vaidlustuse automaatselt Kanada ametiasutustele. See protsess võimaldab läbipaistvust komisjoni ja teiste liikmesriikide teavitavate asutuste vahel ning tagab NANDO andmebaasis asjakohaste järelmeetmete võtmise, st kui vaidlustamisprotsessi tulemusena on vaja võtta meetmeid.

Enne vaidlustamisest artikli 7 lõike 2 kohaselt Kanada ametiasutustele teatamist aitavad komisjoni talitused koostöös asjaomase liikmesriigiga kontrollida artikli 7 lõigetes 1 ja 2 sätestatud nõuete täitmist.

Pärast vaidlustamisest Kanada ametiasutustele teatamist võimaldavad komisjoni talitused koordineerimise eesmärgil protokolli artikli 7 lõikes 4 ette nähtud dialoogi pidamist Kanada ametiasutuste ja kaebuse esitanud teavitava asutuse vahel.

Kui asjaomane liikmesriik soovib võtta meetmeid vastavalt protokolli artikli 7 lõikele 3, teatab ta sellest komisjoni talitustele, et kõigi liikmesriikide vahel oleks võimalik kehtestada kooskõlastatud lähenemisviis.

Samuti juhivad komisjoni talitused kõiki protokolli artikli 7 lõikes 5 ettenähtud meetmeid tihedas koostöös liikmesriikide teavitavate asutustega. Sellega seoses kavatsevad komisjoni talitused kasutada IMP eksperdirühma foorumina kõigi artikli 7 lõikega 5 seotud arutelude jaoks.

Kanada ametiasutused teatavad ELi akrediteerimisasutuse vaidlustamisest komisjonile, kes edastab selle seejärel asjaomase liikmesriigi teavitavale asutusele, EA-le ja ELi akrediteerimisasutusele, kui see on asjakohane. Vajaduse korral ja kui see puudutab teisi liikmesriike, kutsub komisjon kokku IMP eksperdirühma koosoleku.

Vastavushindamisasutuste määramise tühistamine ja tunnustamise lõpetamine

Protokolli artiklis 8 käsitletakse määramise tühistamist ja sätestatakse, millises olukorras võivad lepinguosalised tühistada vastavushindamisasutuse määramise või muuta selle ulatust. Näiteks tühistavad lepinguosalised vastavushindamisasutuse määramise, kui vastavushindamisasutus ei vasta enam protokolli artikli 5 lõike 2 nõuetele.

Liikmesriikide teavitavad asutused, kes peavad varem määratud ELi vastavushindamisasutuse määramise tühistama või selle ulatust muutma, võivad sellest teatada otse Kanada ametiasutustele järgmisel eriotstarbelisel e-posti aadressil: cetainfo@scc.ca

Liikmesriigi teavitav asutus esitab komisjoni talitustele selle teate koopia järgmisel eriotstarbelisel e-posti aadressil:

GROW-NANDO-ADMINISTRATOR@ec.europa.eu

Kanada taotleb enda määratud vastavushindamisasutuse määramise tühistamist või selle ulatuse muutmist otse NANDO kaudu.

Lisaks käsitletakse protokolli artikli 8 lõikes 5 viit olukorda kus, ilma et see piiraks artikli 7 lõike 5 kohaldamist, lepinguosaline võib viivitamata lõpetada varem määratud vastavushindamisasutuse tunnustamise. Näiteks juhul, kui Kanada vastavushindamisasutuse akrediteerimine aegub ja Kanada ametiasutused ei tühista tema määramist ega esita uut akrediteerimistunnistust, võivad komisjon ja liikmesriigid võtta protokolli artikli 8 lõike 5 kohaseid meetmeid ning lõpetada kõnealuse vastavushindamisasutuse pädevana tunnustamise. Liikmesriigid, kes kavatsevad lõpetada Kanada vastavushindamisasutuse tunnustamise, teavitavad sellest komisjoni, kes võib asjaomase vastavushindamisasutuse NANDO tunnustatud vastavushindamisasutuste loetelust välja arvata ning teavitab sellest Kanada ametiasutusi.

Akrediteerimisasutuste tunnustamise vaidlustamine ja lõpetamine

Protokolli artiklites 13 ja 14 on sätestatud võimalus akrediteerimisasutuse tunnustamine lõpetada või see vaidlustada.

Artiklis 13 on sätestatud, et kui akrediteerimisasutus ei ole enam artikli 12 lõike 2 punktis l osutatud mitmepoolsele või piirkondlikule kokkuleppele või artikli 12 lõikes 3 kirjeldatud koostöökokkuleppele allakirjutanu, võib tunnustav lepinguosaline sellise akrediteerimisasutuse tunnustamise lõpetada.

Artiklis 14 sätestatakse menetlus akrediteerimisasutuse tunnustamise vaidlustamiseks pärast selle tunnustamist.

Kui liikmesriik soovib Kanada akrediteerimisasutuse tunnustamist vaidlustada, teatab ta sellest e-posti teel komisjoni talitustele, EA-le ja teistele liikmesriikidele ning esitab objektiivsel ja ratsionaalsel viisil taotluse põhjused.

Protsess, mille käigus vaidlustatakse või lõpetatakse Kanada standardinõukogu tunnustamine, samuti protsess, mille eesmärk on vaidlus lahendada, sõltub suurel määral EA ja Kanada Standardiameti tehtud tööst, nagu on ette nähtud protokolli artikli 14 lõikes 2. Seega teavitab EA komisjoni ja liikmesriike nõuetekohaselt mis tahes arengutest, mis võivad tingida Kanada Standardiameti tunnustamise ja selle alusel tunnustatud vastavushindamisasutuste tunnustamise vaidlustamise või lõpetamise.

Kui komisjoni talitused sellise teabe saavad, kutsub komisjon viivitamata kokku IMP eksperdirühma koosoleku, et arutada, kuidas edasi toimida.

Kui Kanada kavatseb lõpetada ELi akrediteerimisasutuse tunnustamise ja selle alusel tunnustatud vastavushindamisasutuse tunnustamise või selle vaidlustada, teavitab ta sellest komisjoni, kes teavitab viivitamata EAd ja asjaomast liikmesriiki, ELi akrediteerimisasutust ja teeb nendega koostööd ning kutsub vajaduse korral kokku IMP eksperdirühma koosoleku.

E) Turujärelevalve, täitmise tagamine ja kaitsemeetmed

Protokolli artiklis 11 on sätestatud, kuidas turujärelevalve- või täitevasutused kontrollivad teise riigi territooriumil asuva tunnustatud vastavushindamisasutuse hinnatud toodete nõuetele vastavust ning milliseid täite- ja kaitsemeetmeid nad võivad sellega seoses võtta.

Artikli 11 lõike 1 kohaselt kontrollitakse toote vastavust asjakohastele õigusaktidele tingimustel, mis on vähemalt sama soodsad kui need, mis kehtivad tunnustava lepinguosalise territooriumil asuvate vastavushindamisasutuste poolt hinnatud toodete suhtes.

Protokolli artikli 11 lõikes 2 on sätestatud, et riiklikud ametiasutused võivad toote suhtes võtta või säilitada meetmeid, näiteks toote turult kõrvaldada, kui toote turule laskmine või kasutamine võib seada ohtu õiguspärase eesmärgi saavutamise. Protokolli artikli 1 kohaselt on õiguspärasteks eesmärkideks WTO tehniliste kaubandustõkete lepingu artiklis 2.2 loetletud eesmärgid, näiteks inimeste tervise ja ohutuse või keskkonna kaitse. Konkreetse toote suhtes võetud meetmed peavad olema kooskõlas majandus- ja kaubanduslepingu ning eelkõige protokolliga. Lisaks toote turult kõrvaldamisele on protokolli artikli 11 lõikes 2 sõnaselgelt loetletud veel mõned näited asjakohastest meetmetest. Need on meetmed, millega keelatakse toote turule laskmine või kasutamine või piiratakse selle liikumist turul.

Oluline on see, et kui liikmesriigi turujärelevalve- või täitevasutus soovib võtta või säilitada meetmeid teatava toote suhtes, mida on hinnanud Kanada ametiasutuste poolt protokolli alusel määratud vastavushindamisasutus, teavitavad nad sellest viivitamata Kanada ametiasutusi järgmisel eriotstarbelisel e-posti aadressil: cetainfo@scc.ca

Kanada ametiasutustele kirjutades saadavad liikmesriigid komisjonile alati koopia järgmisel eriotstarbelisel e-posti aadressil:

GROW-NANDO-ADMINISTRATOR@ec.europa.eu

Kui Kanada ametiasutused seda taotlevad, võib liikmesriigi ametiasutuselt, kes on teatise juba komisjoni talitustele esitanud, nõuda kõnealuste meetmete võtmise või säilitamise põhjendamist. Koordineerimise eesmärgil toetavad komisjoni talitused ette nähtud dialoogi pidamist asjaomase liikmesriigi (asjaomaste liikmesriikide) ametiasutuste ja Kanada vahel.

Lisaks nähakse protokolli artikli 11 lõigetega 3 ja 4 liikmesriikide ametiasutustele ja ELi akrediteerimisasutustele ette võimalus esitada Kanadale kirjalik kaebus, kui on tõendeid selle kohta, et Kanada vastavushindamisasutuse hinnatud tooted ei vasta kohaldatavatele ELi õigusaktidele, mille osas asutust on tunnustatud.. Sellisele kirjalikule kaebusele tuleb lisada tõendavad dokumendid, näiteks protokolli artikli 11 lõike 2 alusel varem võetud meetmete kohta. Artikli 11 lõike 3 kohast kaebust saab kasutada asjaomase vastavushindamisasutuse määramise vaidlustamiseks artikli 7 alusel, vt eespool osa D.

Liikmesriikide ametiasutused või ELi akrediteerimisasutused, kes soovivad esitada kirjaliku kaebuse, teavitavad komisjoni talitusi ja paluvad neil esitada kaebus nende nimel. Kõik sellised kirjalikud kaebused esitatakse komisjoni talitustele järgmisel eriotstarbelisel e-posti aadressil: GROW-NANDO-ADMINISTRATOR@ec.europa.eu

Komisjoni talitused jälgivad kaebuse menetlemist koos Kanada ametiasutustega, tihedas koostöös liikmesriigi asutuse, EA ja asjaomase ELi akrediteerimisasutusega ning teavitavad kaebusest teiste liikmesriikide ametiasutusi ja ELi akrediteerimisasutusi.

Samuti võtab komisjon ühendust asjaomase liikmesriigi ja ELi akrediteerimisasutusega, kui Kanada võtab protokolli artikli 11 lõike 2 kohaseid meetmeid või esitab protokolli artikli 11 lõike 3 või 4 kohase kirjaliku kaebuse. Sel eesmärgil kasutavad komisjoni talitused asjakohase foorumina protokolli artikliga 11 seotud küsimuste arutamiseks IMP eksperdirühma, kuid vajaduse korral võib komisjon konsulteerida liikmesriikide turujärelevalveasutustega liidu toodete nõuetele vastavuse võrgustiku kaudu.

F) Akrediteerimisprotsessiga seotud kahepoolsed lepingud

Protokolli artikli 12 lõikega 3 nähakse ette võimalus sõlmida koostööleping kas Euroopa ja Kanada akrediteerimissüsteemide vahel või sellise kokkuleppe puudumise korral määratud akrediteerimisasutuse ja tunnustava lepinguosalise poolt pädevaks tunnistatud akrediteerimisasutuse vahel. See kokkulepe peaks tagama, et määratud akrediteerimisasutus on pädev akrediteerima vastavushindamisasutuste pädevust hinnata vastavust tunnustava asutuse asjakohastele normidele. Sel eesmärgil allkirjastasid Euroopa akrediteerimiskoostöö organisatsioon (EA) ja Kanada Standardiamet (SCC) 10. juunil 2016 kahepoolse koostöölepingu, (13) et kehtestada ELis ja Kanadas tegutsevate akrediteerimisasutuste ja akrediteeritud vastavushindamisasutuste vastastikuseks tunnustamiseks vajaliku tehnilise toe tingimused ja kord.

18. juunil 2018 kehtestasid EA ja Kanada Standardiamet Kanada ja ELi vastavushindamisasutuste vastastikuse tunnustamise näidisraamistiku (14). Raamistikuga luuakse EA ja Kanada Standardiameti ühine juhtrühm, mis jälgib tunnustamisprotsessi ning tagab vastavushindamisasutuste ja akrediteerimisasutuste pädevuse ELi ja Kanada turgudel. Seega haldab juhtrühm protsesse, mis viivad iga tootekategooria vastastikuse tunnustamiseni Kanada Standardiameti ja EA vahel, sealhulgas:

— loetelu koostamine tootekategooriatest ja nendega seotud nõuetest, mille tunnustamine on kehtestatud riiklikul akrediteerimise tasandil;

— loetelu koostamine tunnustatud akrediteerimisasutustest koos nende tunnustamise ulatusega;

— vajaduse korral tunnustamisprotsessides kasutatavate dokumentide ja nendega seotud vormide ajakohastamine;

— regulatiivsete muutustega kursis püsimine ja reguleerivate asutustega suhtlemine;

— tegutsemine keskse kontaktpunktina protokolli rakendamist ja protokolli kohaseid vastastikuse tunnustamise protsesse käsitlevates küsimustes.

Kui Kanada akrediteerimisasutust ei tunnustata artikli 12 kohaselt, võib Kanada Standardiamet püüda sõlmida kahepoolseid koostöölepinguid ELi liikmesriikide akrediteerimisasutustega, et hõlbustada Kanada vastavushindamisasutuste akrediteerimist ELi akrediteerimisasutuste kaudu. Sellised kahepoolsed koostöölepingud võivad hõlbustada protokolli artikli 4 kohaldamist. Tavaliselt võib selline leping hõlmata kohapealse kontrolli tagamist Kanada Standardiameti ja ELi riikliku akrediteerimisasutuse poolt nende territooriumil ning muid meetmeid, mis võivad proportsionaalselt vähendada akrediteerimisega seotud kulusid, tagades samal ajal vastavuse asjakohastele ELi ja Kanada nõuetele.

Kuigi selliste lepingute sõlmimine ei ole protokolliga ette nähtud kohustus ega eeltingimus, võivad need veelgi hõlbustada protokolli rakendamist kuni Kanada akrediteerimisasutuse tunnustamiseni konkreetsetes tootesektorites.

G) Tunnustatud vastavushindamisasutuste tulemuste aktsepteerimine

Protokolli artiklites 9 ja 10 on sätestatud, et EL aktsepteerib vastavushindamistoimingute tulemusi, mille on teinud artikli 3 kohaselt tunnustatud vastavushindamisasutused (vt osa B) ja Kanadas asutatud akrediteeritud ettevõtesisesed asutused vähemalt sama soodsatel tingimustel kui need, mida kohaldatakse selliste asutuste suhtes ELis. Kui vastavushindamisasutuse tunnustamine on lõpetatud, võivad liikmesriikide ametiasutused lõpetada ka selle asutuse vastavushindamistoimingute ja tulemuste aktsepteerimise.

Artikli 9 lõikes 2 on täpsustatud, et selline keeldumine võib alata kuupäevast, mil vastavushindamisasutust enam ei tunnustata või kui on põhjust arvata, et pädevus puudus ka enne tunnustuse tühistamise kuupäeva, siis enne lõpetamise kuupäeva. Kui ei ole põhjust arvata, et pädevus puudus enne tunnustamise lõpetamise kuupäeva, aktsepteerivad liikmesriigi ametiasutused asjaomaste vastavushindamistoimingute tulemusi kuni tunnustamise lõpetamise kuupäevani.

Ettevõttesiseste akrediteeritud asutuste puhul võimaldatakse protokolli artikli 10 lõike 1 kohaselt vähemalt sama soodsat kohtlemist ainult nendele ettevõttesisestele asutustele, mille on akrediteerinud ELi akrediteerimisasutus või teise võimalusena Kanada Standardiamet.

(1) CETAt, sealhulgas protokolli, on ajutiselt kohaldatud alates 2017. aastast. Vt nõukogu 28. oktoobri 2016. aasta otsus (EL) 2017/38 ühelt poolt Kanada ning teiselt poolt Euroopa Liidu ja selle liikmesriikide vahelise laiaulatusliku majandus- ja kaubanduslepingu (CETA) ajutise kohaldamise kohta (ELT L 11, 14.1.2017, lk 1080).

(2) EÜT L 280, 16.10.1998, lk 1, EÜT L 278, 16.10.2002, lk 19

(3) Seoses asjakohaste ELi õigusaktide kohaldamisalaga on protokollis täpsustatud, et tooterühmad sõltuvad sellest, kas EL tunnustab valitsusväliseid asutusi, kes hindavad kaupade vastavust ELi ühtlustamisõigusaktidele. Praegu ei mõjuta selline nõue tunnustada üksnes valitsusväliseid asutusi 1. lisas loetletud tooterühmi.

(4) Praegu võib Kanada Standardiamet vastavalt protokolli artiklile 15 akrediteerida Kanada vastavushindamisasutusi direktiivi 2014/53/EL (raadioseadmed) ja direktiivi 2014/30/EL (elektromagnetiline ühilduvus) valdkonnas, ülejäänud loetletud ELi õigusaktide puhul tuleb Kanada Standardiametit tunnustada vastavalt protokolli artiklile 12, vt täpsemalt C osa.

(5) Pange tähele, et nõuded ei ole esitatud täielikult; nõuete täieliku loetelu leiate otsuse 768/2008/EÜ I lisa artiklist R17.

(6) Kui vastavushindamisasutus kontrollib RSS–102 testimisseadmeid, ei ole tunnustamist ette nähtud ja laboril tuleb registreeruda, järgides järgmisi etappe:

Kui vastavushindamisasutus kontrollib sertifitseerimisseadmeid, tuleb järgida menetlusi CB–01 ja CB–02.

Äriühingu numbri võib saada, luues uue veebikonto spektri haldamise süsteemi kaudu. 1. Klõpsake nupul „Register a new Web Account for a new or existing Licensee or Certification/Registration clients or Broadcaster“. 2. Seadmete sertifitseerimise ja registreerimise loendis valige „New Applicant“ või „New Agent Applicant“ ja klõpsake seejärel nupul „Next“. 3. Täitke lahtrid „Web User Information“, „Applicant Information“ ja „Certification Letter Contact“. 4. Kontrollige teavet ja seejärel esitage oma taotlus.

Kui teil juba on veebikonto, võite äriühingu numbreid juurde taotleda. 1. Logige oma kontole sisse. 2. Valige „list my application“ 3. Klõpsake nupul „Add Client“, mis asub teie nimest paremal lehe ülaservas. 4. Valige „New Applicant“ ja seejärel nupp „Next“ 5. Sisestage ettevõtte andmed ja klõpsake nupul „Next“. 6. Kontrollige teavet ja seejärel esitage oma taotlus.

(7) CETAt, sealhulgas protokolli, on ajutiselt kohaldatud alates 2017. aastast. Vt joonealune märkus 1.

(8) Praegu tunnustatud Kanada vastavushindamisasutuste täielik loetelu on kättesaadav järgmisel aadressil: https://ec.europa.eu/growth/tools-databases/nando/index.cfm?fuseaction=country.notifiedbody&cou_id=124

(9) Õigusaktid on kättesaadavad järgmiste hüperlinkide kaudu: telekommunikatsiooniseadus, raadiosideseadus ja raadioside eeskirjad. Raadioseadmete ja nendega seotud innovatsiooni, teaduse ja majandusarengu menetluste tehniliste nõuete täieliku loetelu saamiseks võtke palun ühendust Kanada Standardiametiga.

(10) Pange tähele, et 18. veebruaril 2021 tunnustati Kanada Standardiameti pädevust akrediteerida vastavushindamisasutusi varustuse, masinate, seadmete, seadiste, juhtseadiste, kaitsesüsteemide, ohutusseadiste, kontroll- ja reguleerseadiste ja nendega seotud mõõteriistade ning plahvatusohtlikes keskkondades kasutamiseks mõeldud ennetus- ja tuvastussüsteemide valdkonnas. Täielik loetelu sektoritest, kus Kanada Standardiamet on tunnustatud, on esitatud järgmisel veebisaidil: https://ec.europa.eu/growth/tools-databases/nando/index.cfm?fuseaction=ab.detail&ab_id=243324

(11) Allpool alapunktis „ELi akrediteerimisasutuste tunnustamistaotluste menetlemine“ on kirjeldatud asjakohast menetlust ja kaasatud ELi asutusi.

(12) EA ja Kanada Standardiamet leppisid 18. juunil 2018 kokku Kanada ja ELi akrediteerimisasutuste vastastikuse tunnustamise näidisraamistiku. Lisateavet leiate osast F.

(13) Lisateavet leiate veebist Euroopa akrediteerimiskoostöö organisatsiooni koostatud brošüürist: https://european-accreditation.org/wp-content/uploads/2018/10/ceta-agreementand-conformity-assessment-accreditation-a-tool-to-enhance-tradebetween-the-european-union-and-canada.pdf

(14) Vastastikuse tunnustamise näidisraamistik – Vastavushindamise protokoll, CETA, EA, Kanada Standardiamet, 18. juuni 2018.